钦定古今图书集成/方舆汇编/职方典/第1365卷 > 《睦眼营记》林希元
## 钦定古今图书集成/方舆汇编/职方典/第1365卷 > 《睦眼营记》林希元

钦，边郡也。其地西接广右，四峒狼蛮不时剽掠，民患
苦之。每秋，民各荷担携孥，驱牛羊，屏庐舍，逃之山谷者无数。思卢一村，旧称富庶，因之残破，十户五亡，生
意索如也。予叹曰：“此一方之害也，亦治理之未至焉
耳。”乃访盗贼出入所由之路，为防御之计，使人图其
山川道途远近险易阅之。永乐地接广西，以八尺江
为界。江之北二十里为迁隆寨，迁隆之西八里为华
阳峒，华阳之北十里为水口峒，水口之西十五里为
吴峒，吴峒之西二十里为武藜峒。四峒之地，华阳最
大，水口、武藜、吴峒仅足以当之。四峒之寇，水口最横，
吴峒次之，华阳次之，武藜又次之。贼越迁隆而东，则
由那架山转掠而西，由睦眼以归。越迁隆而西，则由
睦眼村转掠而东，由那架以归。睦眼、那架实贼之门
户，出没之所必由。乃于睦眼、那架各立营，以那架付
广西，移防城营官军于睦眼，协民防守。上状当路。余
曰：“必待报而举，则缓不及矣。”乃命管界巡检宋守才
即先营之，编民为保伍，迁民快之精锐者，令协民与
守。已而安南事动，防城军未及移，然予之营守已备
矣。乡民各自为守，分班上下，昼夜惟严。是岁，贼果不
至。丁酉、戊戌之秋，贼寇广西，去吾边二里，竟不入境。
予曰：“狼彝其信我哉？”乃请于当路，遣巡检宋守才赐
劳之，咸稽首谢曰：“岁岁不敢复入钦，边民知室家之
乐，于今三年矣。”己亥之秋，予当满去，叹曰：“予去钦而
贼患”复起，非政也，乃即前议而申改之。留军三十于
防城，分二十守那苏，以旧上扶龙营之军二十守睦
眼，备兵宪使实成。予议即旧址复建之，越二月而功
告成，乃记。